Moning.
Long buk Efesus, Pol em i stori planti long wok God i bin mekim long dai bilong Jisas bilong kisim bek ol wanwan manmeri Em i bin makim. Na tu, Pol em i stori planti long nupela komyuniti (sios femili) God i bin kamapim long feitful wok bilong Jisas.
Na sapos yu harim pinis tok bilong Pol na yu bilipim na trastim God long kisim bek yu long feitful wok bilong Jisas na yu tanim bel na bilipim na trastim na bihainim Jisas, orait nau mi laik yumi skelim dispela samting…. Long wanem as God i kisim bek yumi na pasim yumi long nupela komyuniti bilong Em? Long wanem as God i kamapim sios femili bilong Em?
Nambawan bekim bilong dispela askim i olsem, God i putim gutpela bilong Em long ples klia bai olgeta samting long heven na long graun i litimapim nem bilong Em (Efesus 1:6 na 12 na 14). Dispela em i fes toktok yumi ken i mekim.
Tasol i gat narapela bekim bilong dispela askim bilong mi. Lukim Efesus 4:17-24.
17Orait nau, long nem bilong Bikpela, mi laik mekim strongpela tok long yupela. Yupela no ken i wokabaut moa olsem ol haiden Jentail lain. Ol i save wokabaut long paul tingting bilong ol yet. 18Save bilong ol i olsem tudak. Ol i no gat save tru bikos bel bilong ol i strong tumas. Olsem na, ol i stap separet long laip wantaim God. 19Ol i no save pilim sem long pasin nogut bilong ol. Na ol i tingting tasol long amamasim bodi bilong ol. Long dispela as ol i save mekim ol kainkain paul pasin na ol i save hangre tumas long ol dispela samting.
20Tasol yupela klia olsem dispela em i no wei bilong Krais. 21Yupela save long wei bilong Krais. Yupela bin kisim skul pinis long trupela wei bilong Jisas. 22Ol i bin skulim yupela long yupela mas rausim olpela laip bilong yupela bikos tingting nogut na giaman tingting i bin spoilim olpela laip. 23Nau tingting bilong yupela i mas kamap nupela, 24 na laip bilong yupela mas kamap nupela. Long wanem, God i bin mekim yupela kamap nupela lain manmeri bai yupela i stap olsem Em yet na laip bilong yupela bai i stap stretpela na holi olgeta.
Olsem na, God i kamapim sios femili…..
- bai olgeta samting long heven na long graun i save olsem God Em i gutpela God tru na ol i litimapim nem bilong Em, na
- bai olgeta manmeri bilong God ol i ken i senis na kisim gutpela bilong God na ol i stap stretpela na holi long laip bilong ol.
God i pasim ol manmeri bilong Em long sios femili bilong helpim ol i kamap olsem Em yet na ol i ken i stap stretpela na holi long laip bilong ol. God i pasim yumi wantaim bai yumi wok wantaim – wanpela i helpim narapela long kisim gutpela bilong God i kam long laip bilong yumi bai yumi olgeta yumi kamap olsem God na yumi i stap stretpela na holi long laip bilong yumi. God Em i gutpela God long bel bilong Em na long wokabaut bilong Em na long sindaun bilong Em. Em olsem na yumi ol pikinini bilong God yumi wok wantaim bilong yumi kisim dispela gutpela bilong God i kam long laip bilong yumi – i kam long bel bilong yumi na long wokabaut na sindaun bilong yumi.
Pastaim….
Pastaim God i bin makim husat manmeri Em bai kisim bek. Em i makim ol na Em i pasim ol long Jisas, bai Jisas i mekim wok bilong klinim ol na ol i stap “stretpela manmeri” long ai bilong God. Wok Jisas i mekim long diwai kros em bilong mekim yumi klin na stretpela na holi long ai bilong God. Na long dispela wok bilong Jisas tasol, God i kisim bek yumi. Pastaim, long Efesus sapta 1 na 2, Pol i bin tokaut long dispela samting.
Tasol nau Pol i tok long narapela samting. Em i no tok nau long wok Krais i bin mekim bilong mekim yumi stretpela na holi long ai bilong God, bai God i kisim bek yumi. Nogat.
Ol manmeri God i kisim bek pinis.
Pol i tok nau long pasin ol manmeri bilong God i ken i mekim – ol manmeri God i kisim bek pinis – ol manmeri God i bin mekim ol i kamap nupela lain manmeri pinis – ol manmeri God i bin kisim bek pinis na pasim ol pinis long nupela komyuniti bilong Em long sios. Pol i tokaut nau long pasin ol dispela manmeri i ken i mekim – em i tokaut long pasin ol dispela manmeri i mekim nau long laip bilong ol.
Yumi no ken i paul long dispela samting. Dispela pasin nau Pol i tokaut long em, em i no pasin yumi mas mekim bai God i ken i laikim yumi na kisim bek yumi. Nogat. Nogat tru!
God i save lukim pasin Krais i bin mekim na Em i kisim bek ol manmeri Em i bin makim. God i save kisim bek ol long feitful wok Krais i bin mekim. Krais i bin mekim wok bilong ol bilong mekim ol i kamap klin na holi long ai bilong God. Long dispela samting tasol – long dispela rot tasol – God i kisim bek ol.
Tok Pol i mekim long lain 24 i tokaut long pasin yumi God i kisim bek pinis yumi ken i mekim nau. Long wok bilong Jisas long diwai kros God i stretim kot bilong yumi pinis na Em i kisim bek yumi pinis. Tasol nau, long laip bilong yumi na long wokabaut bilong yumi na long sindaun bilong yumi, yumi kisim pasin bilong God, gutpela bilong God, na yumi mekim pasin i stretpela na holi olgeta.
Holi Spirit i stap insait long yumi.
Lukim lain 20-24. Yumi kisim skul pinis long trupela wei bilong Jisas. Em olsem na yumi save olsem, God i givim Holi Spirit long yumi bilong opim ai na ia na bel bilong yumi, bai yumi ken i save long wok bilong God long dai bilong Jisas bilong kisim bek yumi. Na taim yumi save, orait bel bilong yumi senis – bel bilong yumi tanim – na yumi bilipim na trastim na bihainim Jisas. “God i bin mekim yupela kamap nupela lain manmeri.” Dispela tok i makim dispela wok bilong Holi Spirit long laip bilong yumi.
Na Holi Spirit i stap yet na Em i wok yet. Em olsem na, taim Pol i tok long yumi no ken i wokabaut moa olsem ol haiden manmeri, orait em i no tokim yumi long samting yumi no fit long mekim. Tru, long strong bilong yumi yet yumi no inap mekim. Tasol yumi gat Holi Spirit i stap na Em bai strongim yumi long lusim haiden pasin na bihainim gutpela bilong God na yumi i wokabaut long pasin i stretpela na i holi.
God i kamapim nupela komyuniti femili bilong Em bilong dispela samting tasol. Olsem na, yumi wok wantaim bilong dispela samting tasol, na taim gutpela bilong God i kamap long sindaun na wokabaut long laip bilong yumi, orait God tasol i kisim biknem.
Glenn.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn zho_Hans